Beseerde leeu ná soektog opgespoorDie leeu toe hy die eerste keer gesien is. Foto: Latest Sightings, Facebook Die jong leeu met die strik om sy nek waarna daar sedert Saterdag in die Krugerwildtuin gesoek is, is Dinsdagmiddag opgespoor. Lesley Nyawo, ŉ woordvoerder van SANParke, het op Facebook bevestig dat wildbewaarders en ŉ veearts Dinsdag, ná ŉ soektog wat ure lank geduur het, die leeu opgespoor het en daarin kon slaag om hom te verdoof. “Die strik is van sy nek afgehaal en die wond is behandel,” het Nyawo gesê. “By nadere ondersoek het die veearts gevind die wond is nie so erg soos daar vermoed is en soos dit op die foto’s voorgekom het nie.” Nadat die leeu behandel is, is hy weer in dieselfde gebied waar hy gevind is vrygelaat. Maroela Media het vroeër berig ŉ boodskap is sedert Saterdag op sosiale media versprei waarin besoekers in die wildtuin versoek is om op die uitkyk te wees vir dié leeu. Dié versoek het gekom nadat die leeu Saterdagmiddag net voor die hek sou sluit, op die H4-2 in die rigting van die Krokodilbrug, ongeveer 2 km van Laer Sabie, gesien is met die strik om sy nek. Paaie in die gebied waar die leeu laaste gesien is, is Dinsdagoggend afgesper om die soekspan in staat te stel om naby die leeu te kom. Nyawo het gesê foto’s van die reddingspoging sal later op SANParke se Facebook-blad gedeel word. Die leeu nadat hy gevind en die strik verwyder is. Foto: Facebook via SANParks – Kruger National Park